钦定古今图书集成/明伦汇编/氏族典/第225卷 > 《廖用贤尚友录》 > 杨俊
## 钦定古今图书集成/明伦汇编/氏族典/第225卷 > 《廖用贤尚友录》 > 杨俊

按《魏志杨俊传》：“俊字季才，河内获嘉人也。受学陈留
边让，让器异之。俊以兵乱方起，而河内处四达之衢，
必为战场，乃扶持老弱诣京，转避地并州。本郡王象，
少孤特，为人仆隶，见使牧羊而私读书，因被棰楚。俊
嘉其才质，即赎象著家，娉娶立屋，然后与别。太祖除
俊曲梁长，入为丞相掾属，举茂才，安陵令，迁南阳太”
守。宣德教，立学校，吏民称之。徙为征南军师。魏国既
建，迁中尉。太祖征汉中，魏讽反于邺，俊自劾诣行在
所，俊以身方罪免，笺辞太子。太子不说，左迁平原太
守。文帝践阼，王象为散骑常侍，荐俊。初临菑侯与俊
善，太祖适嗣未定，密访群司。俊虽并论文帝临菑才
分所长，然称“临菑”犹美，文帝常以恨之。黄初三年，车
驾至宛，以市不丰乐，发怒收俊，俊遂自杀。